Tarybos reglamentas (EEB, Euratomas) Nr. 3308/80
1980 m. gruodžio 16 d.
dėl Europos apskaitos vieneto pakeitimo į ekiu Bendrijos teisės aktuose
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Europos atominės energijos bendrijos steigimo sutartį, ypač į jos 203 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Reglamentas (EEB) Nr. 3180/78 [3] nustatė naują apskaitos vienetą - ekiu;
kadangi turėtų būti imtasi priemonių siekiant suvienodinti Bendrijų naudojamus apskaitos vienetus; kadangi todėl visuose Bendrijos teisės aktuose Europos apskaitos vienetas (EAV) turėtų būti pakeistas į ekiu;
kadangi turėtų būti pridėta nuostata tam, kad pakeitus Europos apskaitos vienetą į ekiu, būtų apsaugotos teisės ir įsipareigojimai, išreikšti Europos apskaitos vienetais,
PRIĖMĖ ŠĮ REGLAMENTĄ:
1 straipsnis
Visuose Bendrijos teisės aktuose, taikomuose šio reglamento įsigaliojimo metu, "Europos apskaitos vienetas" pakeičiamas į "ekiu".
2 straipsnis
Europos apskaitos vieneto apibrėžimas, galiojęs iki šio reglamento įsigaliojimo, ir toliau taikomas Europos apskaitos vienetais išreikštoms teisėms ir įsipareigojimams, atsiradusiems prieš šio reglamento įsigaliojimą.
3 straipsnis
Šis reglamentas įsigalioja 1981 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1980 m. gruodžio 16 d.